[{"text_idx": "#000000", "text": "Nacia vespero kun diversa sukceso"}, {"text_idx": "#000001", "text": "Proksimume kvarcent kongresanoj c\u0302eestis la Nacian Vesperon, kiu prezentis plurajn facetojn de la kanada kulturo. Yves Bellefeuille trovis la programerojn diverse g\u0302ueblaj."}, {"text_idx": "#000003", "text": "La Nacia Vespero okazis en Cine\u0301ma Impe\u0301rial, bela teatro lau\u0306 malnova stilo. G\u0302i havis kvin partojn kaj prezentis diversajn flankojn de la kanada kulturo."}, {"text_idx": "#000004", "text": "Unue ludis la grupo Buffalo Hat Singers, kiu prezentis indianan muzikarton, c\u0302efe per tamburado kaj kantado. Poste Lydia Etok kaj akompanantino faris inuitan (eskiman) gorg\u0302o-kantadon."}, {"text_idx": "#000005", "text": "Tradiciajn franc-kanadajn dancojn prezentis la grupo La R\u2019voyure, kvankam verdire niaj prauloj ne tiom lerte faris siajn danses carre\u0301es, kaj la dancado estis almenau\u0306 same multe inspirita de irlanda dancado kiel de franca."}, {"text_idx": "#000006", "text": "La duopo Jones the Pipes per saks\u0302almo kaj violono prezentis irlandan kaj skotan muzikon, sed la diversaj muzikaj\u0302oj tro similis inter si kaj la tuto dau\u0306ris tro longe."}, {"text_idx": "#000007", "text": "La kvina prezentaj\u0302o estis Oktoecho, por kiu surprize revenis Buffalo Hat Singers kaj Lydia Etok, akompanataj de aliaj muzikistoj, araba kantisto kaj dervis\u0302o. Oktoecho kombinis araban muzikon kun okcidenta kaj indiana tradicioj, sed bedau\u0306rinde la rezulto tro ofte estis miksamaso de nekombinendaj elementoj."}, {"text_idx": "#000011", "text": "Konata kanada muzikisto koncertis en Esperanto"}]